
Antioxidáns polifenolok összehasonlító elemzése agroerdészeti rendszerben termelt mezei sóska (Rumex acetosa L.), lándzsás útifű (Plantago lanceolata L.) és kis télizöld (Vinca minor L.) fajokban

Jelen munkában a Bajti Nemesítő Telep agrárerdészeti rendszerében, különböző talajtakarási módszerekkel termesztett gyógynövényfajok: a mezei sóska (Rumex acetosa L.), a lándzsás útifű (Plantago lancelota L.) és a kis télizöld (Vinca minor L.) vizsgálatát végeztük antioxidáns kapacitás meghatározási módszerekkel, illetve kromatográfiás eljárásokkal. Célunk volt kideríteni, hogy a jövőbeli alkalmazás szempontjából melyik termesztési módszer a legelőnyösebb, illetve milyen polifenolos vegyületeket tartalmaznak az egyes növények. Az antioxidáns kapacitást a TPC (Folin-Ciocalteu féle összes polifenol tartalom), FRAP (Ferric Reducing Antioxdant Power) és DPPH (1,1-difenil-2-pikrilhidrazil) módszerekkel vizsgáltuk. A kapott eredmények hasonlóak voltak a kutatásban korábban végzett mérések eredményeihez. A mezei sóska esetében mindhárom módszerrel a „mulcs” minták esetében mértük a legmagasabb antioxidáns kapacitást. A lándzsás útifűről és a kis télizöldről egyaránt elmondható, hogy egyik talajtakarási módszer sem járul hozzá szignifikánsan az antioxidáns tartalom növeléséhez. A kormatográfiás elválasztást nagy hatékonyságú folyadékkromatográfia/többlépcsős tömegspektrometriával (HPLC-MS/MS) végeztük el. A szerves sav tartalmak vizsgálata során a mezei sóska esetében a „mulcs” mintákban találtuk a legmagasabb oxálsav, borkősav és borostyánkősav mennyiséget. Ezen eredmények alátámasztják az antioxidáns tartalom méréseinkkor kapott eredményeinket. A növényben 19 féle polifenolos vegyületből a legnagyobb mennyiségben két p-kumaroilkinasav izomer és két kevrcetin-származék volt jelen. A vizsgálat során „mulcs” minták esetében 5 vegyületnél is kimagaslóan nagy értéket mértünk – ez az eredmény szintén összhangban van a növény antioxidáns kapacitásának vizsgálatakor kapott eredményekkel. A lándzsás útifűben 21 féle vegyületet azonosítottunk, amelyekből az egyik kávésav származék volt a legnagyobb mennyiségben megtalálható. A kromatográfiás elválasztás során egyik talajtakarási módszer esetében sem tapasztalható, hogy valamelyik polifenolos vegyületből számottevően magasabb mennyiség lenne jelen, mint a többi mintában. A kis télizöld esetében 25 féle vegyületet tudtunk azonosítani. A növény extraktumaiban a legnagyobb mennyiségben egy dihiroxibenzoesav származék, egy kvercetin származék és két kempferol származék volt jelen. Az eredmények alapján megállapítható, hogy a talajtakarási módszerek hatása az antioxidáns kapacitásra és a polifenol tartalomra erősen fajfüggő.



